Predlog IZVEDBENI SKLEP SVETA o dovoljenju Poljski, da uvede ukrepe, ki odstopajo od členov 26(1)(a) in 168 Direktive 2006/112/ES o skupnem sistemu davka na dodano vrednost /* COM/2013/0831 final - 2013/0411 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji V skladu z odstavkom 1 člena 395 Direktive 2006/112/ES z dne 28. novembra 2006 o skupnem sistemu davka na dodano vrednost lahko Svet na predlog Komisije soglasno dovoli kateri koli državi članici, da uporabi posebne ukrepe, ki odstopajo od Direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom. Poljska je v dopisu, ki ga je Komisija evidentirala 18. junija 2013, zahtevala dovoljenje za uvedbo ukrepov, ki odstopajo od točke (a) odstavka 1 člena 26 in člena 168 Direktive 2006/112/ES, s katerimi bi omejila pravico do odbitka v zvezi z nakupom, najemom, izposojo ali zakupom nekaterih vrst motornih vozil, ki se ne uporabljajo izključno za poslovne namene, ter nakupom z njimi povezanega blaga in storitev, vključno z nakupom goriva, na 50 %. V skladu z odstavkom 2 člena 395 Direktive 2006/112/ES je Komisija z dopisom z dne 10. oktobra 2013 o zahtevku Poljske obvestila druge države članice. Komisija je z dopisom z dne 14. oktobra 2013 uradno obvestila Poljsko, da ima na voljo vse informacije, potrebne za presojo zahtevka. Splošno ozadje Člen 168 Direktive 2006/112/ES določa, da ima davčni zavezanec pravico do odbitka DDV, obračunanega pri nakupih, opravljenih za namene obdavčenih transakcij. Točka (a) odstavka 1 člena 26 iste direktive zahteva, da se uporaba blaga, ki je del poslovnih sredstev podjetja, za neposlovno rabo šteje kot opravljanje storitev za plačilo, če je bil nakup tega blaga upravičen do odbitka DDV. Ta sistem je včasih težko uporabiti za motorna vozila zaradi več razlogov, zlasti ker je težko natančno določiti mejo med poslovno in neposlovno rabo. V primeru vodenja evidenc sta podjetje in uprava dodatno obremenjena z vodenjem in preverjanjem teh evidenc. Zaradi velikega števila zadevnih vozil pa lahko tudi manjše posamezne davčne utaje na koncu pomenijo velike zneske. Poljska je zahtevala, da se ji namesto uporabe sistema iz Direktive dovoli, da omeji začetni odbitek na določen odstotek in tako podjetja razbremeni obračunavanja DDV na zasebno rabo. S tem se bo poenostavil sistem za vse vpletene in zagotovilo plačilo odstotka davka, ki bi sicer morda bil utajen. Zahtevana odstotkovna omejitev je 50 %. Temelji na lastni oceni Poljske in bi se v skladu s pogoji iz predloga ponovno proučila v primeru, da bi Poljska zahtevala njeno podaljšanje po letu 2016. V skladu z Izvedbenim sklepom Sveta 2010/581/EU[1] je Poljski dovoljena omejitev pravice do odbitka DDV pri nakupu, odkupu znotraj Skupnosti, uvozu, najemu ali zakupu določenih vozil razen osebnih avtomobilov na 60 % in sicer do maksimalno 6 000 PLN. Ta sklep preneha veljati 31. decembra 2013. Nova omejitev pravice do odbitka se bo uporabljala od 1. januarja 2014 za motorna vozila, ki jih davčni zavezanec ne uporablja izključno za poslovne namene. Vendar bi bile nekatere vrste motornih vozil izključene iz zadevne omejitve in bi se zanje torej uporabljala običajna pravila. Izključena bi bila vsa vozila z več kot 9 sedeži (vključno z voznikovim), katerih največja dovoljena masa presega 3 500 kg. To področje uporabe omejuje predvsem na osebne avtomobile, kombinirana vozila, vozila s kesonom in motorna kolesa. Omejitev se uporablja tudi za DDV, obračunan na kakršne koli izdatke, vključno z nakupom goriva, v zvezi z motornimi vozili, zajetimi s tem posebnim ukrepom, če izdatki niso v celoti povezani s dejavnostjo davčnega zavezanca, kakor npr. v primeru vgradnje taksimetra. Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Vsako podaljšanje bi bilo zato treba časovno omejiti, da se oceni, ali so pogoji, na katerih temelji odstopanje, še vedno veljavni. Poljska je zaprosila za dovoljenje, da posebni ukrep iz tega predloga uporablja do 31. decembra 2018. Vendar je splošna praksa, da se v podobnih primerih ukrep odobri za triletno obdobje (glej npr. izvedbena sklepa Sveta 2012/232/EU[2] in 2013/191/EU[3]). Zato se predlaga, da ta sklep preneha veljati konec leta 2016 in da se od Poljske zahteva, da v primeru načrtovanja nadaljnjega podaljšanja odstopanja po letu 2016 do 1. aprila 2016 predloži poročilo, ki vključuje pregled uporabljenega odstotka omejitve. Veljavne določbe na področju, na katero se nanaša predlog V skladu s členom 176 Direktive 2006/112/ES Svet odloči, za katere izdatke ni dana pravica do odbitka DDV. Do takrat pa lahko države članice ohranijo izključitve, ki so veljale 1. januarja 1979. Zato veliko določb, ki omejujejo pravico do odbitka v zvezi z motornimi vozili, „miruje“. Komisija je leta 2004 med drugim predlagala določitev pravil o tem, za katere kategorije izdatkov se lahko uporabi omejitev pravice do odbitka (COM(2004) 728 final[4]). Svet o zadevnem predlogu še ni dosegel soglasja. Usklajenost z drugimi politikami in cilji Unije Ni relevantno. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba strokovnih mnenj Strokovno mnenje ni bilo potrebno. Ocena učinka Namen predloga je boj proti utajam DDV in poenostavitev postopka za obračunavanje davka, zato ima potencialno pozitiven učinek tako za podjetja kot za uprave. Ta rešitev, ki jo je Poljska opredelila kot ustrezen ukrep, je primerljiva z drugimi prejšnjimi in sedanjimi odstopanji. 3. PRAVNI ELEMENTI PREDLOGA Povzetek predlaganih ukrepov Cilj predloga je dovoliti Poljski, da uporabi ukrep, ki odstopa od člena 168 Direktive 2006/112/ES, za omejitev pravice davčnih zavezancev do odbitka DDV na izdatke, povezane z nakupom, najemom, izposojo ali zakupom nekaterih cestnih motornih vozil in zadevnimi izdatki, kadar se vozila ne uporabljajo izključno za poslovne namene in izdatki niso v celoti povezani z dejavnostjo davčnega zavezanca. Kadar je pravica do odbitka omejena, je davčni zavezanec z odstopanjem od točke (a) odstavka 1 člena 26 Direktive 2006/112/ES oproščen obračuna davka na neposlovno rabo zadevnega vozila. Ukrep je omejen na vozila, katerih največje število sedežev in skupna masa ne presegata določenega praga. Omejitev je določena pavšalno na 50 %. To stopnjo in potrebo po ukrepih za odstopanje mora Poljska v primeru kakršne koli zahteve po podaljšanju ponovno proučiti ter o njima pripraviti poročilo. Sklep bo veljal do dneva, določenega v Sklepu, ali dneva, na katerega začnejo veljati pravila Unije, ki urejajo omejitve pravice do odbitkov na tem področju, pri čemer se upošteva zgodnejši datum. Pravna podlaga Člen 395 Direktive Sveta 2006/112/ES. Načelo subsidiarnosti Predlog je v izključni pristojnosti Evropske unije. Načelo subsidiarnosti se zato ne uporablja. Načelo sorazmernosti Ta predlog je v skladu z načelom sorazmernosti, ker se ta sklep nanaša na dovoljenje, izdano državi članici na njeno zahtevo, in ne pomeni nobene obveznosti. Zaradi omejenega obsega odstopanja je posebni ukrep sorazmeren z želenim ciljem. Izbira instrumentov Predlagani instrument: izvedbeni sklep Sveta. Druga sredstva ne bi bila ustrezna iz naslednjih razlogov: v skladu s členom 395 Direktive Sveta 2006/112/ES lahko samo Svet na predlog Komisije soglasno dovoli odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico. 4. PRORAČUNSKE POSLEDICE Predlog ne bo imel negativnih učinkov na lastna sredstva Evropske unije, pridobljena iz DDV. 5. NEOBVEZNI ELEMENTI Predlog vsebuje določbo o pregledu in določbo o časovni omejitvi veljavnosti. 2013/0411 (NLE) Predlog IZVEDBENI SKLEP SVETA o dovoljenju Poljski, da uvede ukrepe, ki odstopajo od členov 26(1)(a) in 168 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[5], zlasti odstavka 1 člena 395 Direktive, ob upoštevanju predloga Evropske komisije, ob upoštevanju naslednjega: (1) Poljska je z dopisom, ki ga je Komisija evidentirala dne 18. junija 2013, zahtevala dovoljenje, da v zvezi z nekaterimi cestnimi motornimi vozili in z njimi povezanimi izdatki uvede posebne ukrepe, ki odstopajo od določb Direktive 2006/112/ES, ki urejajo pravico davčnih zavezancev do odbitka DDV, ki se plača ob nakupu blaga in storitev, ter določb, ki zahtevajo, da se na poslovna sredstva, ki se uporabljajo za neposlovne namene, obračuna davek. (2) V skladu z drugim pododstavkom odstavka 2 člena 395 Direktive 2006/112/ES je Komisija z dopisom z dne 10. oktobra 2013 obvestila druge države članice o zahtevku Poljske. Komisija je z dopisom z dne 14. oktobra 2013 uradno obvestila Poljsko, da ima na voljo vse informacije, potrebne za presojo zahtevka. (3) Člen 168 Direktive 2006/112/ES določa, da ima davčni zavezanec pravico odbiti DDV, obračunan pri dobavi blaga in storitev, prejetih z namenom, da jih uporabi v svojih obdavčenih transakcijah. Točka (a) odstavka 1 člena 26 navedene direktive vsebuje zahtevo, da je DDV potrebno obračunati, če se poslovno sredstvo uporablja za zasebno rabo davčnega zavezanca ali za zasebno rabo njegovih zaposlenih ali splošneje za druge namene kot za namene njegove dejavnosti. (4) Ukrep, za katerega je zaprosila Poljska, odstopa od teh določb, tako da omejuje pravico do odbitka DDV na nakup, najem, izposojo ali zakup nekaterih cestnih motornih vozil in z njimi povezanih izdatkov ter davčnega zavezanca oprošča obračunavanja DDV na neposlovno rabo vozil, za katere se uporablja omejitev. (5) Neposlovno rabo motornih vozil je težko točno opredeliti, kadar pa je to izvedljivo, je zadevni postopek pogosto obremenjujoč. V skladu z zahtevanimi ukrepi bi bilo treba znesek DDV na izdatke, upravičene do odbitka za motorna vozila, ki se ne uporabljajo izključno za poslovne namene, z nekaterimi izjemami določiti pavšalno. Na podlagi trenutno razpoložljivih informacij Poljska meni, da je stopnja 50 % upravičena. Hkrati je treba za preprečitev dvojnega obdavčenja zahtevo za obračunavanje DDV na neposlovno rabo vozila ukiniti, kadar zanj velja ta omejitev. Te ukrepe je mogoče utemeljiti s potrebo po poenostavitvi postopka za obračunavanje DDV ter potrebo po preprečevanju davčnih utaj z nepravilnim vodenjem evidenc in lažnimi davčnimi napovedmi. (6) Omejitev pravice do odbitka v skladu s posebnimi ukrepi bi se morala uporabljati za DDV, ki se plača na nakup, nabavo znotraj Skupnosti, uvoz, najem ali zakup določenih cestnih motornih vozil in na z njimi povezane izdatke, vključno z nakupom goriva. (7) Nekatere vrste motornih vozil bi morale biti izključene iz področja uporabe posebnih ukrepov, saj se zaradi njihove narave oziroma vrste dejavnosti, za katero se uporabljajo, kakršna koli neposlovna raba takšnih vozil šteje za zanemarljivo. Zato se posebnih ukrepov ne bi smelo uporabljati za vozila z več kot devetimi sedeži (vključno z voznikovim), katerih največja dovoljena masa presega 3 500 kg. Poleg tega se omejitev pravice do odbitka ne uporablja za DDV, obračunan na izdatke, ki so v celoti povezani z dejavnostjo davčnega zavezanca. (8) Te ukrepe o odstopanju bi bilo treba časovno omejiti, da se lahko ocenita njihova učinkovitost in ustrezen odstotek, saj predlagani odstotek temelji na začetnih ugotovitvah o poslovni rabi. (9) Če Poljska meni, da bo potrebno podaljšanje ukrepov v zvezi z odstopanjem po letu 2016, mora najkasneje do 1. aprila 2016 Komisiji predložiti poročilo o uporabi zadevnih ukrepov, ki vsebuje ponovni pregled uporabljenega odstotka, skupaj z zahtevkom za podaljšanje. (10) Komisija je 29. oktobra 2004 sprejela predlog[6] za direktivo Sveta o spremembi Direktive 77/388/EGS (zdaj Direktiva 2006/112/ES), ki vključuje harmonizacijo kategorij izdatkov, za katere lahko velja izključitev od pravice do odbitka. V skladu s tem predlogom se lahko izključitev od pravice do odbitka uporabi za cestna motorna vozila. Ukrepi o odstopanju iz tega sklepa bi morali prenehati veljati na datum začetka veljavnosti takšne direktive o spremembi, če navedeni datum nastopi pred datumom prenehanja veljavnosti iz tega sklepa. (11) Odstopanje bo imelo zgolj zanemarljiv učinek na skupni znesek obračunanih davkov na stopnji končne potrošnje in ne bo negativno učinkovalo na lastna sredstva Evropske unije, pridobljena iz DDV – SPREJEL NASLEDNJI SKLEP: Člen 1 Z odstopanjem od člena 168 Direktive 2006/112/ES se Poljski dovoli, da do 50 % omeji pravico do odbitka DDV na nakup, nabavo znotraj Skupnosti, uvoz, najem ali zakup cestnih motornih vozil in DDV na izdatke, povezane s takšnimi vozili, če se vozilo ne uporablja izključno za poslovne namene. Omejitev iz prvega pododstavka se ne uporablja za motorna vozila, katerih največja skupna masa presega 3 500 kg, ali motorna vozila z več kot devetimi sedeži (vključno z voznikovim). Omejitev iz prvega pododstavka se ne uporablja za DDV, obračunan na izdatke, ki so v celoti povezani z dejavnostjo davčnega zavezanca. Člen 2 Z odstopanjem od točke (a) odstavka 1 člena 26 Direktive 2006/112/ES se Poljski dovoli, da zasebne rabe vozil, za katera velja omejitev iz člena 1 tega sklepa, s strani davčnega zavezanca oziroma njegovih zaposlenih ali splošneje rabe za druge namene kot za namene njegove dejavnosti, ne obravnava kot opravljanje storitev za plačilo. Člen 3 1. Ta sklep začne učinkovati z dnem uradne obvestitve. Ta sklep se uporablja od 1. januarja 2014. Veljati preneha na dan začetka veljavnosti pravil Unije, ki določajo, kateri izdatki v zvezi s cestnimi motornimi vozili niso upravičeni do polnega odbitka DDV, ali 31. decembra 2016, pri čemer se upošteva zgodnejši datum. 2. Zahtevek za podaljšanje ukrepov iz tega sklepa se predloži Komisiji najpozneje 1. aprila 2016. Takšen zahtevek spremlja poročilo, ki vsebuje pregled odstotka omejitve, ki se uporabi za pravico do odbitka DDV na podlagi tega sklepa. Člen 4 Ta sklep je naslovljen na Republiko Poljsko. V Bruslju, Za Svet Predsednik [1] Izvedbeni sklep Sveta z dne 27. septembra 2010 o dovolitvi Republiki Poljski, da uvede posebni ukrep izjeme od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 24). [2] Izvedbeni sklep Sveta z dne 26. aprila 2012 o odobritvi Romuniji, da uporabi ukrepe, ki odstopajo od člena 26(1)(a) in člena 168 Direktive 2006/112/ES o skupnem sistemu davka na dodano vrednost (UL L 117, 1.5.2012, str. 7). [3] Izvedbeni sklep Sveta z dne 22. aprila 2013 o dovoljenju Latviji, da uvede posebni ukrep, ki odstopa od točke (a) člena 26(1) ter členov 168 in 168a Direktive 2006/112/ES o skupnem sistemu davka na dodano vrednost (UL L 113, 25.4.2013, str. 11). [4] http://eur-lex.europa.eu/LexUriServ/site/en/com/2004/com2004_0728en01.pdf. [5] UL L 347, 11.12.2006, str. 1. [6] COM(2004) 728 final (UL C 24, 29.1.2005, str. 10).